text: Tyv blev med ét røver 
  09 november 2014 kl. 06.14
  En 22-årig mand sigtes i dag søndag for røveri i Føtex i Vejle. Truede butiksvagt med at ville stikke med en kniv. Det oplyser Syd- og Sønderjyllands Politi.
  Det skete i går lørdag kl. 14.30. Den 22-årige mand ville "bare" stjæle et barbersæt i Føtex i Nørregade i Vejle. Værdi: cirka 120 kr. Men butikkens vagt afslørede ham og ville tilbageholde den unge mand. Og dér gør den 22-årige sig til røver ved at true vagten med en kniv. Eller rettere. Han siger, at han har en kniv og vil bruge den.
  Den unge mand stikker af men bliver stoppet af politiet, der er kommet til i mellemtiden.
  Han bliver i dag sigtet for røveri. Det sker i retten i enten Horsens eller Kolding. Det er her klokken 07.20 endnu ikke afgjort.
  
  